關仝驟雨圖
作者：劉克莊
朝代：宋

paragraphs: 四山昏昏如潑墨，行人對面不相覿。
淒乎太陰布肅殺，闇然混沌未開闢。
千丈拏空蟄龍起，一聲破柱春雷疾。
我疑人間瓠子决，或是天上銀河溢。
異哉煙霏變態中，山川墟市明歷歷。
茅寮竹寺互掩映，疎舂殘磬渺愁寂。
叟提魚出寒裂面，童叱牛歸泥沒膝。
羊腸峻坂去天尺，馿饑僕瘦行安適。
林僧卸笠窘迴步，海商拋矴憂形色。
縱覽鯤鵬信奇偉，戲看鳧鴈亦蕭瑟。
乃知畫妙與天通，模寫萬殊由寸筆。
大而海嶽既盡包，細如針粟皆可識。
向來關生何似人，想見丘壑橫胸臆。
嗚呼使移此手爲文章，豈不擅場稱巨擘。